รัฐบาลไทย-ข่าวทำเนียบรัฐบาล-ความปลอดภัยของข้อมูลส่วนบุคคลในระบบปฏิบัติการ “ไทยชนะ”
วันอังคารที่ 6 ตุลาคม 2563
ความปลอดภัยของข้อมูลส่วนบุคคลในระบบปฏิบัติการ “ไทยชนะ”
สรุปการตอบกระทู้ถามในการประชุมวุฒิสภา วันจันทร์ที่ ๑๔ สิงหาคม ๒๕๖๓
เรื่อง ความปลอดภัยของข้อมูลส่วนบุคคลในระบบปฏิบัติการ “ไทยชนะ”
ผู้ตั้งกระทู้ถาม นายอําพล จินดาวัฒนะ
ถาม นายกรัฐมนตรี
ผู้ตอบ รัฐมนตรีว่าการกระทรวงดิจิทัลเพื่อเศรษฐกิจและสังคม
ผู้ถาม : นายอําพล จินดาวัฒนะ ถามกระทู้โดยสรุปดังนี้
สืบเนื่องจากศูนย์บริหารสถานการณ์การแพร่ระบาดของโรคติดเชื้อไวรัสโคโรน่า ๒๐๑๙ (Covid - 19) (ศบค.) ได้มีการจัดทําระบบปฏิบัติการที่มีชื่อว่า “ไทยชนะ” ใช้ในการลงทะเบียนสําหรับผู้ประกอบการและประชาชนทั่วไป เพื่อเก็บรวบรวมข้อมูล ซึ่งเป็นหนึ่งในมาตรการควบคุมและป้องกันการระบาดของ Covid - 19 ในช่วงผ่อนปรนระยะที่ ๒ นั้น ปรากฏว่า ข้อมูลที่เก็บรวบรวมนั้นส่วนหนึ่งเป็นข้อมูลส่วนบุคคล โดยผู้ลงทะเบียนต้องให้ความยินยอมให้หน่วยงานเจ้าของมาตรการ คือ กระทรวงสาธารณสุข หน่วยงานภายใต้สังกัดกระทรวงสาธารณสุขและหน่วยงานอื่นใดที่ได้รับมอบหมายจากกระทรวงสาธารณสุข เก็บ รวบรวม ใช้ และเปิดเผยข้อมูลใด ๆ ซึ่งอาจรวมถึงข้อมูลส่วนบุคคลที่ผู้ลงทะเบียนได้ให้ไว้ เพื่อประโยชน์ในการป้องกันและควบคุมการแพร่ระบาดของโรค Covid – 19 และโรคติดต่ออื่น จากการกําหนดเงื่อนไขและความยินยอมดังกล่าว ทําให้ประชาชนทั่วไปมีความกังวล และมีข้อห่วงใยว่า หากมีการนําข้อมูลไปใช้นอกขอบวัตถุประสงค์ของการควบคุมและป้องกันการระบาดของ Covid - 19 หรือหากมีการนําข้อมูลของผู้ลงทะเบียนไปใช้แสวงหาประโยชน์อันมิใช่ประโยชน์สาธารณะที่เกี่ยวข้องกับการควบคุมและป้องกันการระบาดของ Covid - 19 หรือโรคระบาดอื่น จะทําให้เกิดความเสียหายและกระทบสิทธิของประชาชนได้
ขอเรียนถามว่า รัฐบาลมีมาตรการป้องกันหรือการควบคุมมิให้มีการนําข้อมูลของผู้ลงทะเบียนในระบบปฏิบัติการ “ไทยชนะ” ไปใช้นอกขอบวัตถุประสงค์ของการควบคุมและป้องกันการระบาดของโรค Covid - 19 หรือโรคระบาดอื่นหรือไม่ อย่างไร รวมทั้ง จะเก็บรวบรวมข้อมูลของผู้ลงทะเบียนในระบบปฏิบัติการ “ไทยชนะ” ไว้นานเพียงใด และเมื่อครบกําหนดระยะเวลาแล้ว รัฐบาลจะดําเนินการกับข้อมูลของผู้ลงทะเบียนอย่างไร ตลอดจนเมื่อได้ดําเนินการตามระบบปฏิบัติการ “ไทยชนะ” แล้ว ได้มีการนําไปใช้ในการติดตามผู้ติดเชื้อได้หรือไม่ และได้ผลดีหรือไม่อย่างไร
ผู้ตอบ : รัฐมนตรีว่าการกระทรวงดิจิทัลเพื่อเศรษฐกิจและสังคม ตอบชี้แจงกระทู้โดยสรุปดังนี้
นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม ผู้ได้รับมอบหมายให้ตอบกระทู้ถามตอบชี้แจงว่า จากสถานการณ์การแพร่ระบาดของโรค Covid - 19 ในขณะนี้จึงต้องให้ประชาชนดาวน์โหลดแอปพลิเคชัน “ไทยชนะ” เพื่อลงทะเบียนเช็คอิน - เช็คเอาท์ ด้วยหมายเลขโทรศัพท์ของผู้ใช้บริการ ข้อมูลของผู้ลงทะเบียนในระบบปฏิบัติการ “ไทยชนะ” ได้มีการเก็บไว้ในฐานข้อมูลเดียวกัน หน่วยงานที่สามารถเข้าถึงเข้าถึงมูลได้มีเพียงกรมควบคุมโรคเท่านั้น และต้องเป็นกรณีที่มีการติดเชื้อจากโรคระบาดเท่านั้น จึงจะสามารถเปิดข้อมูลของผู้ลงทะเบียนได้เพื่อติดตามมาดําเนินการสอบสวนโรค ในกรณีที่พบผู้ติดเชื้อ Covid - 19 ไปแพร่เชื้อที่จังหวัดระยอง สามารถนําข้อมูลของผู้ลงทะเบียนมาใช้เพื่อติดตามมาสอบสวนโรคได้ จํานวน ๓๐๐ คน รัฐบาลได้มีการจัดเก็บข้อมูลอย่างระมัดระวัง และดําเนินการอย่างรอบคอบที่สุด ทั้งนี้ การจัดเก็บข้อมูลต้องใช้เวลาเกิน ๖๐ วัน เพื่อให้ทราบถึงต้นทางของบุคคลที่เป็นผู้แพร่เชื้อ จึงต้องขยายเวลาในการเก็บข้อมูลจาก ๖๐ วัน เป็น ๙๐ วัน เพื่อเป็นการตรวจสอบอย่างเคร่งครัด และทราบถึงที่มาและที่ไปของเชื้อที่แพร่ระบาด หลังจากระยะเวลาผ่านไป ๙๐ วันแล้ว จึงจะลบข้อมูลและเบอร์โทรศัพท์ของผู้ที่ลงทะเบียนทั้งหมด ดังนั้น หากประชาชนให้ความร่วมมือในการดาวน์โหลดแอปพลิเคชัน “ไทยชนะ เพื่อเช็คอิน - เช็คเอําท์ เมื่อเข้าใช้บริการในร้านค้าหรือสถานประกอบบริการจะเป็นประโยชน์ต่อการควบคุมโรคอย่างมาก
(โปรดตรวจสอบการถาม-ตอบ กระทู้ถามที่เป็นทางการ จากสํานักงานเลขาธิการวุฒิสภาอีกครั้ง)